(ສພຊ) ເພື່ອເປັນການແລກປ່ຽນບົດຮຽນກ່ຽວກັບການເຄື່ອນໄຫວວຽກງານຂອງກຳມາທິການວຽກງານສະມາຊິກສະພາແຫ່ງຊາດ (ກວສຊ) ທັງຮັບປະກັນໃຫ້ມີປະສິດທິພາບ ແລະ ປະສິດທິຜົນດີຂຶ້ນ; ໃນວັນທີ 25 ກຸມພາ 2022 ກອງປະຊຸມຄົບຄະນະ ກວສຊ ປະຈຳປີ 2021ໄດ້ໄຂຂຶ້ນທີ່ເມືອງວັງວຽງ ແຂວງວຽງຈັນ ໂດຍການເປັນປະທານຂອງທ່ານ ສຸບັນ ສະວະບຸດ ປະທານກວສຊ; ເຂົ້າຮ່ວມມີທ່ານ ຄຳໃບ ດຳລັດ ຮອງປະທານສະພາແຫ່ງຊາດ ຜູ້ຊີ້ນຳ ກວສຊ; ມີຮອງປະທານ ກວສຊ, ກຳມະການໃນ ກວສຊ ທົ່ວປະເທດ, ພະນັກງານ-ລັດຖະກອນ ແລະ ແຂກຖືກເຊີນເຂົ້າຮ່ວມ.
ໃນກອງປະຊຸມ, ຜູ້ເຂົ້າຮ່ວມໄດ້ຮັບຟັງບົດລາຍງານການເຄື່ອນໄຫວວຽກງານ ປະຈຳປີ 2021 ແລະ ແຜນ ການວຽກງານຈຸດສຸມ ປະຈຳປີ 2022 ຂອງ ກວສຊ; ພ້ອມນັ້ນ, ຍັງໄດ້ຍົກສູງຄວາມຮັບຜິດຊອບເປັນເຈົ້າການໃນການຄົ້ນຄວ້າ, ສົນທະນາແລກປ່ຽນຄຳຄິດເຫັນໃຫ້ມີລັກສະນະຈຸດສຸມ, ຮັກສາເວລາ ແລະ ຕົງປະເດັນ.
(ພາບ ແລະ ຂ່າວ: ອາລິນ ສຸພິມມະປະດິດ)